མདོར་ན།རྩོམ་འདི་ནི་གློག་བརྙན་དེ་ལ།ཁྱིམ་ཚང་སློབ་གསོ་ཡི་ངོས་ནས་བལྟས་པའི་འཕྲོས་བཤད་ཅིག་ཡིན།དེར་རྩོམ་དངོས་གཞི་ལ།གཅིགདོར་མི་ཉན་པ་སྟེ།དམིགས་ཡུལ།ཨུ་ཚུགས།དཀའ་སྦྱོང་བཅས་གསུམ་ནི་ཕ་མ་ཞིག་ལ་བཏོན་པའི་རེ་བ་ཡིན་ལ།ཕ་མ་གང་དེས་རང་གི་བུ་ཕྲུག་གིས་སློབ་གསོ་སློབ་གཉེར་མྱོང་རིམ་ཁྲོད།ངེས་ཅན་དུ་ལག་ཏུ་བསྟར་དགོས་པར་འདོད།གཉིས།བརྟག་ངེས་བྱ་དགོས་པ་སྟེ།ལྷན་སྐྱེས།ཁྱད་འཕགས།སེམས་ཁམས་བཅས་གསུམ་ནི།ཕ་མས་ནམ་རྒྱུན་རང་གི་བུ་ཕྲུག་གི་ལུས་ངག་ཡིད་གསུམ་གྱི་རྣམ་འགྱུར་ལ་བརྟག་པའི་ཚེ།གཟབ་བྱ་གཙིགས་བྱ་གཙོ་བ་དག་བཤད་པ་ཡིན་པར།ཕ་མས་བུ་ཕྲུག་གི་སྟེང་གི་ལྷན་སྐྱེས་རྙེད་པར་བྱ་རྒྱུ་ནི་ཐོག་མའི་རྩ་དོན་དང་།དེ་རྙེད་རྗེས་གོང་གི་དོར་མི་ཉན་པ་གསུམ་ལ་བརྟེན་ནས་ཁྱད་འཕགས་མངོན་འགྱུར་འབྱུང་བར་བརྩོན་རྒྱུ།མཐའ་མཇུག་ལུས་པོའི་བྱང་རྩལ་ཁོ་ན་མ་ཡིན་པར།སེམས་ཁམས་ཏེ་ཕ་རོལ་པོ་འགྲན་ཡ་གང་དེའི་གདོང་གི་རྣམ་འགྱུར་དང་འགྲན་རྩལ་ལ་བརྟེན་ནས་གཞན་སེམས་ཀྱི་འགྱུ་བ་ཧ་གོ་བར་བྱ་རྒྱུ།རང་སེམས་ལ་ཡིད་ཆེས་དང་སྤོབས་པ།ངང་རིང་གིས་ཁེངས་པར་བྱ་རྒྱུ་བཅས་ནི་གསང་བའི་འགྲན་ཐབས་ཡིན་པར་ངེས་ཤེས་རྙེད་པར་འབད་པ་དེའོ།།དེར་ཕ་མ་ངོས་ཀྱི་དོར་མི་ཉན་པ་གསུམ་དང་བུ་ཕྲུག་ངོས་ཀྱི་བརྟག་ངེས་བྱ་དགོས་པ་གསུམ་ལ་མངོན་པར་ཕྱོགས་པའི་གོ་རིམ་ཁྲོད།ཤ་ཉེ་རིང་དང་།བཟང་ས་རྒྱན་ས།སྡེ་མི་གྲོང་མི་སོགས་མི་ཆེ་མ་ཆུང་གསུམ་དང་།འདྲ་མིན་སྣ་ཚོགས་ཀྱི་གཏམ་དགོས་པ་ཡོད་མེད་དང་།ཟུར་ཟ།ཕྲག་དོགསྐྱོ་གཏམ།ཚིག་མཚོན།འཕྱ་དམོད་སོགས་ཀྱིས་མཚོན་པའི་མྱི་ཁ་ཆར་བ་འབབ་འབབ་ཡིན་པ་ལའང་ངེས་ཤེས་རྙེད་དགོས།དེ་ལྟར་ན།ཕ་མ་ཕུལ་བྱུང་ལ་བུ་ཕྲུག་ཕུལ་བྱུང་འབྱུང་བ་ཆོས་ཉིད་ཡིན་ནོ།།ཡང་ན།བུ་ཕྲུག་གང་དེ་རང་གཞན་ཀུན་ལས་གཟེངས་སུ་ཐོན་ངེས་ཤིང་རྣམ་པར་རྒྱལ་ངེས་པ་ཡང་གདོན་མི་ཟའོ།།དེ་ནི་ལྷའམ་དཀོན་མཆོག་གམ་མི་མ་ཡིན་པ་གང་རུང་ཞིག་གིས་མགོན་སྐྱོབ་མཛད་པ་མ་ཡིན་པར།རང་གྲུབ་རང་འཇོན་གང་དེ་རང་འདོན་རང་སྤེལ་བྱས་པའི་རང་རྟེན་རང་རྒྱལ་འབའ་ཞིག་གི་གཡུར་ཟའི་འབྲས་བུ་རུ་འཁུམས་ཆོག་ཆོག་ཡིན་ནོ།།